遊臺感興古風
作者：李師聖
朝代：宋

paragraphs: 梵書五頂清凉府，冬冰夏雪無炎暑。
我來七月秋正寒，何况蕭蕭巖谷雨。
偶爾雲開煦氣生，溶溶滿目烟光聚。
真容古基鷲峰寺，高山之麓雄今古。
西方樓觀縹緲間，粲然金碧蓮華宇。
懸崖峻嶺架大木，神物所持憑險阻。
金璫垂空殿簷響，森森鐵鳳相交舞。
憶昔文殊出火宅，金剛寶窟通真土。
牽牛老人飲玉泉，二子一犬隨貧女。
變化無方利有情，知是西天七佛祖。
重聞清凉境界真，無窮陳迹書妙語。
我有誠心頗出群，瑞應神奇目親臯。
須臾光相現咫尺，玉洞金燈明可數。
松影摇空山谷中，夜寂太陰隠龍虎。
丹樓碧閣香案前，敬畏生心誰敢侮。
從來昏迷如夢迴，前三後三慎莫取。
我今不作前後想，香烟稽首清凉主。